Myös Kesko veti Antti Heikkilän kohukirjan myynnistä – "Tieto on mennyt kauppoihin tänään" - Markkinointi & Mainonta
Minna Karkkola 20.12.2018 15:48 päivitetty 20.12.2018 16:03
Myös Kesko veti Antti Heikkilän kohukirjan myynnistä – "Tieto on mennyt kauppoihin tänään"
Myös Kesko poistaa myynnistä erikoislääkäri Antti Heikkilän Lääkkeetön elämä -kirjan. Aiemmin vastaavan päätöksen teki S-ryhmä.
Erikoislääkäri Antti Heikkilän keskustelua herättänyt Lääkkeetön elämä -kirja vedetään myynnistä myös kaikista Keskon kaupoista. Keskon käyttötavarahankinnan osto- ja myyntipäällikkö Heikki Kujala vahvistaa asian.
"Olemme tehneet toistaiseksi sellaisen päätöksen", Kujala kertoo.
Tarkoitus on vetää kirja pois kaikista Keskon kaupoista.
Kuinka nopeasti kirja poistuu Keskon kauppojen hyllyiltä?
"Tieto on mennyt kauppoihin tänään. Varmaan hyvinkin pian."
Teoksesta on noussut kohu tiedeyhteisön tuomittua sen tiedot. Aiheesta on kirjoittanut muun muassa Helsingin Sanomat ja M&M. Heikkilän teoksessa kyseenalaistetaan muun muassa sytostaattien käyttö syöpälääkkeinä. Useat asiantuntijat kommentoivat aiemmin HS:lle, että kirjan sisältämät tiedot voivat olla jopa vaarallisia.
Kujalan mukaan Keskon ratkaisuun vaikutti ennen kaikkea asian ympärillä käyty yleinen ja vilkas keskustelu.
Tarkoitatko nimenomaan tiedeyhteisöstä tullutta kovaa kritiikkiä?
"Yleinen keskustelu aiheen ympärillä."
Päätös on tehty Kujalan mukaan tänään. Teosta ei hänen mukaansa ole ollut Keskolla myynnissä kovinkaan paljon, mutta puhutaan kuitenkin sadoista kappaleista.
Onko kirja ollut suosittu?
"Ei erityisen suosittu ole ollut."
Kujalan mukaan Kesko on saanut kirjaan liittyvää palautetta, joskaan ei merkittävässä määrin. Hän ei halua yksilöidä, millaista palaute on ollut, mutta kertoo, että kyse on asiakaspalautteista.
Onko myös tämä palaute vaikuttanut Keskon päätökseen?
"Ilman muuta me kuuntelemme meidän asiakkaita."
Kujala pitää tilannetta poikkeuksellisena, eikä muista vastaavaa käyneen aiemmin.
Toistaiseksi Kesko ei ole käynyt keskusteluja Heikkilän tai kirjankustantaja Otavan kanssa.
"Asia on kesken ja selvitämme tilannetta tällä hetkellä."
Millaisia keskusteluja tarkemmin käytte?
"En lähde nyt avaamaan sitä, miten asia etenee tästä eteenpäin. Kuten sanoin, prosessi on tässä kohtaa kesken ja seurataan tilannetta."
Teitte päätöksen S-ryhmän ratkaisun jälkeen. Oliko se minkäänlainen laukaiseva tekijä?
"Kyllä meidän oma päätös perustuu tähän yleiseen keskusteluun asian ympärillä."